OKRESNÁ PROKURATÚRA DUNAJSKÁ STREDA 
Nám. sv. Štefana 1, 929 21 Dunajská Streda 1

Číslo: 2 Pv 658/15/2201	Dunajská Streda 01.02.2016 
EEČ: 2-16-25-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Dunajská Streda 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
v dobe od mesiaca máj 2015 v mieste trvalého bydliska v Kvetoslavove č. XXXXX, okres XXXXX Streda a všade tam, kde sa zdržiaval si neplnil svoju vyživovaciu povinnosť na svojho maloletého syna R.K., nar. 20.4.2011, ktorá mu vyplýva priamo z ustanovenia § 62 a násl. Zákona č. 36/2005 Z.z. o rodine v znení neskorších predpisov, a ktorá je konkretizovaná rozsudkom Okresného súdu Dunajská Streda pod č. k. 6C/ 104/2011-61 zo dňa 10.1.2013, ktorý nadobudol právoplatnosť dňa 7.3.2013, ktorým bol zaviazaný prispievať na výživu  maloletého syna sumou vo výške 50,- eur mesačne počnúc od 1.1.2013, vždy do 15-tého dňa toho ktorého mesiaca vopred k rukám matky, na výžive maloletého syna sa vôbec nepodieľal, nepracoval v riadnom pracovnom pomere a nie je vedený v evidencii uchádzačov o zamestnanie a tak mu vznikol  dlh na bežnom výživnom k rukám oprávnenej XXXXX vo výške 350,- eur, vrátane november 2015,    
pretože zanikla trestnosť činu, nakoľko trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.  
 
Odôvodnenie:
Policajt Obvodného oddelenia Policajného zboru v Šamoríne uznesením číslo ORP-956/SA-DS-2015 zo dňa 28.10.2015 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona, ktorého sa mal stať na tom skutkovom základe, ako je to uvedené vo výrokovej časti tohto uznesenia.

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním samotného obvineného, výpoveďou poškodenej XXXXX, ako aj listinnými dôkazmi.  

 	Z podaného trestného oznámenia a z následného výsluchu XXXXX zo dňa 02.12.2015 v procesnom postavení svedka – poškodenej vyplýva, že obvinený si neplnil svoju vyživovaciu povinnosť na svojho syna v období od mája 2015, hoci bol k plneniu svojej vyživovacej povinnosti zaviazaný rozsudkom Okresného súdu Dunajská Streda, a to mesačne sumou 50,- eur vždy do 15. dňa toho ktorého mesiaca vopred k jej rukám. 

Obvinený XXXXX vo svojej výpovedi uviedol, že si je vedomý svojej vyživovacej povinnosti a vie, že má zaostalosť na výživnom voči svojmu maloletému synovi. K trestnej činnosti sa priznal, svoje konanie oľutoval, zaostalé výživné uhradil. 

Svedkyňa – poškodená XXXXX vo svojej výpovedi zo dňa 08.12.2015 potvrdila uhradenie zaostalého výživného obvineným v plnej výške, teda obvinený z titulu výživného nedlží žiadnou sumou, dodatočne zaplatil aj za mesiac november 2015. 

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 písmeno a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov bolo preto rozhodnuté tak, ako je to uvedené vo výrokovej často tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Dunajská Streda do troch dní od oznámenia uznesenia. Sťažnosť má odkladný účinok.  

JUDr. Viktor Kubala 
prokurátor